Forslag til RÅDETS FORORDNING om ændring af Rådets forordning (EF) nr. 603/1999 om indførelse af en endelig antidumpingtold på importen af binde- og pressegarn af polypropylen med oprindelse i Polen, Tjekkiet og Ungarn og om endelig opkrævning af den midlertidige told

(forelagt af Kommissionen)

BEGRUNDELSE

1. Ved forordning (EF) nr. 603/1999 indførte Rådet en endelig antidumpingtold på importen af binde- og pressegarn af polypropylen med oprindelse i bl.a. Polen, undtagen hvis varen fremstilles og eksporteres eller faktureres direkte til et importerende selskab i Fællesskabet af WKI Isoliertechnik Spolka z.o.o., hvis individuelle pristilsagn er godtaget af Kommissionen ved afgørelse 1999/215/EF.

2. Selskabet har imidlertid nu trukket sit tilsagn tilbage efter at have haft vanskeligheder ved at overholde visse betingelser i tilsagnet.

3. Vedlagte forordning indeholder derfor et forslag om at ophæve den fritagelse for antidumpingtold, der er indrømmet dette selskab.

4. Sideløbende med denne forordning fremsættes der forslag om en afgørelse om ændring af listen over de parter, hvis tilsagn er godtaget i nævnte procedure.

Forslag til RÅDETS FORORDNING om ændring af Rådets forordning (EF) nr. 603/1999 om indførelse af en endelig antidumpingtold på importen af binde- og pressegarn af polypropylen med oprindelse i Polen, Tjekkiet og Ungarn og om endelig opkrævning af den midlertidige told

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], ændret ved forordning (EF) nr. 905/98 [2] af 27. april 1998, særlig artikel 8, stk. 9, og artikel 9,

[1] EFT L 56 af 6.3.1996, s. 1.

[2] EFT L 128 af 30.4.1998, s. 18.

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Efter en undersøgelse, der blev indledt ved en meddelelse offentliggjort i De Europæiske Fællesskabers Tidende [3], indførte Rådet ved forordning (EF) nr. 603/1999 [4] en endelig antidumpingtold på importen af binde- og pressegarn af polypropylen med oprindelse i Polen, Tjekkiet og Ungarn.

[3] EFT C 1 af 3.1.1998, s. 10.

[4] EFT L 75 af 20.3.1999, s. 1

(2) Inden for rammerne af denne undersøgelse godtog Kommissionen endvidere ved afgørelse 1999/215/EF af 16. marts 1999 [5] pristilsagn fra bl.a. det polske selskab WKI Isoliertechnik Spolka z.o.o. (i det følgende benævnt "selskabet").

[5] EFT L 75 af 20.3.1999, s. 34

B. TILBAGETRÆKNING AF TILSAGN

(3) Selskabet har imidlertid nu trukket sit tilsagn tilbage efter at have haft vanskeligheder ved at overholde visse betingelser i tilsagnet.

(4) I betragtning af denne tilbagetrækning skal den fritagelse for antidumpingtold, som er indrømmet dette selskab, derfor ophæves, og der skal indføres endelig told, jf. artikel 8, stk. 9, og artikel 9 i forordning (EF) nr. 384/96.

C. ENDELIG TOLD

(5) Undersøgelsen, som førte til selskabets tilsagn, afsluttedes med, at der ved forordning (EF) nr. 603/1999 blev truffet en endelig afgørelse vedrørende dumping og skade.

(6) I henhold til artikel 8, stk. 9, i forordning (EF) nr. 384/96 skal den antidumpingtold, der nu skal indføres over for selskabet, derfor fastlægges på grundlag af de oplysninger, som blev konstateret i forbindelse med den undersøgelse, der førte til tilsagnet. I denne forbindelse findes det med henvisning til betragtning (15), (71) og (75) i forordning (EF) nr. 603/1999 passende, at den endelige antidumpingtold fastsættes til en værditold på 15,7%.

D. ÆNDRING AF FORORDNING (EF) NR. 603/1999

(7) Forordning (EF) nr. 603/1999 bør derfor ændres, så selskabet slettes på listen over selskaber, der er fritaget fra antidumpingtolden på binde- eller pressegarn af polypropylen med oprindelse i bl.a. Polen, og så det pålægges en endelig antidumpingtold på 15,7%.

(8) Sideløbende med denne forordning har Kommissionen ved afgørelse 2000/xxxx/EF [6] ændret afgørelse 1999/215/EF og fjernet selskabet fra listen over parter, hvis tilsagn er blevet godkendt -

[6] EFT L [nr.] af [dato], s. [side].

UDSTEDT FØLGENDE FORORDNING:

Artikel 1

Artikel 1, stk. 2, i Rådets forordning (EF) nr. 603/1999 affattes således:

2. Den endelige antidumpingtold fastsættes til følgende af prisen, netto, frit Fællesskabets grænse, ufortoldet, for varer, der er fremstillet af nedennævnte selskaber:

>TABELPOSITION>

Artikel 2

Artikel 2, stk. 2, i Rådets forordning (EF) nr. 603/1999 affattes således:

2. Import i henhold til afgivne og godtagne tilsagn angives under følgende Taric-tillægskoder:

>TABELPOSITION>

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende. Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand